Avslutter søket etter Per Vålnes
Mannskap fra politiet og Forsvaret har siden forrige uke gjennomsøkt eiendommen ved Storsteinnes i Balsfjord, og et skogsområde på rundt 300 mål bak gården - uten å gjøre likfunn. - Vi har avsluttet for denne uken, og vil ha et møte neste onsdag hvor vi oppsummerer hva vi har gjort, og hva vi gjør videre. I dette møtet vil vi også vurdere hvorvidt vi skal gjøre nye søk, og eventuelt hvor vi skal gjøre det, sier regionlensmann Andres Nilsen til VG. To hunder fra Kripos og Oslo politidistrikt har denne uken søkt i området, uten å finne den savnede Balsfjord-mannen. Politiets teori har til nå vært at Per Vålnes (50) ble drept på gården i sin egen 50-årsdag, og fraktet ut i terrenget på sin egen firehjulsmotorsykkel. - Etterforskningen står nå der den sto før letingen startet. Søket har ikke gitt resultater så langt, sier Nilsen. 1. desember 2011 ble Per Vålnes (50), opprinnelig fra Hallingdal, meldt savnet av sin egen samboer. Hun er nå drapssiktet og varetektsfengslet, sammen med sin nye kjæreste (40) og en 42-åring fra Balsfjord.
Politiet besluttet i går å avslutte søket etter Per Vålnes inntil videre.